Pɛl 7
Pɛl gaŋɛ dhöm
1
Gatdä tit rieetkä,
kä käp ruaacnikä kɛ ji̱ kɛɛl.
2
Tit luëëkä kɛ ɣöö bi tëk,
kä tit ŋi̱i̱cdä ce̱tnikɛ
ti̱ey waŋdu.
3
Yiɛnikɛ yiɛtädu
kä gɔ̱rikɛ rɛy lɔaacdu.
4
Kä jio̱kni pɛl i̱,
“Ɛ ji̱n nyimaar,”
kä cɔl ŋäc ŋɔaani i̱
määth lɔaacdä.
5
Ba ji̱ gaŋ kä ciek mi dho̱o̱m,
kɛnɛ laatkɛ ti gɔw.
6
Kɛ cäŋ kɛl, ɣän cä guic
kɛ wernyin duëëlä.
7
Cua̱ guic rɛy nɛɛni ti thil pɛl
caarä rɛy ŋuɛ̈tni,
cua̱ ŋuɛ̈t mi kui̱c ŋɔak nɛn.
8
Jɛn wëë kɛ gëk ciëŋ ciëk
mi tëë wa̱nɔ,
wëë lotdɛ ni ciëŋdɛ,
9
kɛ thiaŋ, kɛ gua̱a̱th in kony
kɛ cäŋ mi̱rä ɣɔaa.
10
Kä cu ciek ben raar loorɛ jɛ,
ciɛŋɛ bi̱i̱ mi ce̱tkɛ bi̱i̱
leerä kä lätdɛ ca̱a̱p.
11
Kä jɛn kui̱cɛ pöc kä rɔalɛ,
kä kui̱c tharɛ nyuur cieŋ.
12
La cupɛ ni ɛn täämɛ rɛy rɛ̈ɛ̈k,
kiɛ duɔ̱ɔ̱p,
pekdɛ gua̱a̱th mi pääthɛ
naath thi̱n.
13
Kä cuɛ ŋuɛ̈t käp,
kä cuɛ cim,
a di̱lɛ waŋdɛ guec,
cuɛ jiök i̱,
14
“Ta̱a̱ kɛ muc malä cieŋ,
ɛ cäŋ in thuk kɛ ya̱cdä
ɛn walɛ.
15
Ɛn täämɛ ba̱a̱ ben lor ni ji̱,
ta̱a̱ go̱rkädu,
kä cä ji̱ jek.
16
Ɣän cä dhaŋdä pap
kɛ bi̱i̱ biɛɛli,
mi nööŋä kä I-jëp.
17
Kä cä kith kɛ wal tin
kɔap kɔaap.
18
Bër wanɛ,
ban wä muɔɔŋ amäni
ruun kɛ runwaŋ.
Wanɛ lɔcdan thuk kɛ nhök.
19
Kɛ ɣöö ci cɔwdä wä ja̱l
guäth mi nɔ̱a̱n nɔ̱a̱n,
jɛn /cɛ te cieŋ.
20
Cɛ yio̱w naŋ nikɛ ki̱th,
bɛ luny jɔk nikɛ kɔr path.”
21
Kä cuɛ ŋuɛ̈t pɛl kɛ rieet.
Cuɛ jɛ kok kɛ laat ti gɔw.
22
Kä cuɛ jɛ guɔ̱ɔ̱r ni kä kɛɛl,
ce̱tnikɛ yaŋ mi wa näk
kɛnɛ kɛ̈w mi ci pɛn ɣɔ̱mä.
23
Kä ci bäär cuenydɛ wuth.
Kä cuɛ ce̱tkɛ dit mi
kɔɔŋ dhuur,
kä kui̱cɛ jɛ i̱ bɛ näk ni jɛ.
24
Kä täämɛ gaatkä liɛŋɛ ɣä,
kä tiɛtdɛ ruacdä.
25
Kä /cuarɛ lo̱ckun käm jɛ
kä /cuarɛ dupkɛ guur.
26
Kä jɛn cɛ nɛy ti ŋuan näk,
nɛy ti /ca dee luäŋ
kɛ kuën.
27
Dhɔrɛ ɛ duɔ̱ɔ̱p mi naŋ
naath jɔɔkni,
naŋɛ naath ni kɔ̱k.
